《月华清 小竹里馆图》
清代·姚燮

庭有清阴，门无杂树，未秋凉气先郁。小隐牵萝，那用溪回岩折。

卷剩箨、烟外斜阳，照断藓、雨馀明月。幽绝。称调琴雀听，谈棋麈拂。

一桁疏棂低揭。泻玉簟晴漪，茶梦都悦。白鹿欹湖，敢道风流消歇。

待晚春、猫笋肥时，谁共扫、诗龛供佛。高洁。把云腴碎嚼，尘襟湔祓。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。